śvātrā́ḥ pītā́ bhavata yūyámāpo asmā́kamantárudáre suśévāḥ tā́ asmábhyamayakṣmā́ anamīvā ánāgasaḥ svádantu devī́ramŕ̥tā r̥tāvŕ̥dhā iti devānvā́ eṣá upā́vartate yo dī́kṣate sá devátānāméko bhavatyánutsiktaṃ vaí devā́nāṃ haviráthaitádvratapradó mithya karoti vratámupotsiñcánvratam prámīṇāti tásyo haiṣā prā́yaścittistátho hāsyaitanná mithyā́kr̥tam bhávati ná vratam prámīṇāti tásmādāha śvātrā́ḥ pītā́ bhavata yūyámāpo asmā́kamantárudáre suśévāḥ tā́ asmábhyamayakṣmā́ anamīvā ánāgasaḥ svádantu devī́ramŕ̥tā r̥tāvŕ̥dha íti sa yā́vatkíyacca vratáṃ vratayitvā nā́bhimupaspr̥śédeténaivópaspr̥śetkastádveda yádvra2tapradó vratámupotsiñcét